Document ID: 32013D0734

DECIZIA DE PUNERE ÎN APLICARE A COMISIEI
din 7 noiembrie 2013
de adoptare a celei de a patra liste actualizate a siturilor de importanță comunitară pentru regiunea biogeografică macaroneziană
[notificată cu numărul C(2013) 7340]
(2013/734/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (1), în special articolul 4 alineatul (2) al treilea paragraf,
întrucât:
(1)
Regiunea biogeografică macaroneziană menționată la articolul 1 litera (c) punctul (iii) din Directiva 92/43/CEE cuprinde arhipelagurile Azore și Madeira (Portugalia) și Insulele Canare (Spania) situate în Oceanul Atlantic, astfel cum sunt specificate în harta biogeografică aprobată la 20 aprilie 2005 de către comitetul instituit prin articolul 20 din directiva respectivă, denumit în continuare „Comitetul Habitate”.
(2)
În contextul unui proces inițiat în 1995, este necesar să se realizeze progrese suplimentare în ceea ce privește înființarea efectivă a rețelei Natura 2000, care reprezintă un element esențial al protejării biodiversității în Uniune.
(3)
Lista inițială și primele trei liste actualizate ale siturilor de importanță comunitară pentru regiunea biogeografică macaroneziană, în sensul Directivei 92/43/CEE, au fost adoptate prin Deciziile 2002/11/CE (2), 2008/95/CE (3), 2009/1001/UE (4) ale Comisiei și prin Decizia de punere în aplicare 2013/25/UE a Comisiei (5). În temeiul articolului 4 alineatul (4) și al articolului 6 alineatul (1) din Directiva 92/43/CEE, statul membru în cauză trebuie să desemneze siturile incluse în lista siturilor de importanță comunitară pentru regiunea biogeografică macaroneziană ca arii speciale de conservare cât mai curând posibil, în termen de maximum șase ani, stabilind prioritățile și măsurile de conservare necesare.
(4)
În contextul unei adaptări dinamice a rețelei Natura 2000, listele siturilor de importanță comunitară fac obiectul unei revizuiri. Prin urmare, este necesară o actualizare a listei siturilor de importanță comunitară pentru regiunea biogeografică macaroneziană.
(5)
Pe de o parte, actualizarea listei siturilor de importanță comunitară pentru regiunea biogeografică macaroneziană este necesară în vederea includerii siturilor suplimentare propuse începând cu anul 2011 de statele membre ca situri de importanță comunitară pentru regiunea biogeografică macaroneziană în sensul articolului 1 din Directiva 92/43/CEE. Pentru aceste situri suplimentare, obligațiile care decurg din articolul 4 alineatul (4) și din articolul 6 alineatul (1) din Directiva 92/43/CEE ar trebui să se aplice cât mai curând posibil, în termen de maximum șase ani de la adoptarea prezentei decizii.
(6)
Pe de altă parte, actualizarea listei siturilor de importanță comunitară pentru regiunea biogeografică macaroneziană este necesară pentru a reflecta eventualele modificări ale informațiilor referitoare la situri, comunicate de statele membre ulterior adoptării listei inițiale și a primelor trei liste actualizate ale Uniunii. În acest sens, prezenta listă actualizată a siturilor de importanță comunitară pentru regiunea biogeografică macaroneziană constituie o versiune consolidată a listei siturilor de importanță comunitară pentru regiunea biogeografică macaroneziană. Ar trebui subliniat faptul că, pentru toate siturile incluse în prezenta decizie, obligațiile care decurg din articolul 4 alineatul (4) și din articolul 6 alineatul (1) din Directiva 92/43/CEE ar trebui aplicate cât mai curând posibil, în termen de maximum șase ani de la adoptarea listei siturilor de importanță comunitară în care situl a fost inclus pentru prima dată.
(7)
Pentru regiunea biogeografică macaroneziană, listele siturilor propuse ca situri de importanță comunitară în sensul articolului 1 din Directiva 92/43/CEE au fost transmise Comisiei în perioada noiembrie 1997-octombrie 2012 de statele membre în cauză, în conformitate cu articolul 4 alineatul (1) din directiva menționată.
(8)
Listele siturilor propuse au fost însoțite de informații referitoare la fiecare sit. Începând cu 2012, aceste informații au fost furnizate în formatul stabilit prin Decizia de punere în aplicare 2011/484/UE a Comisiei din 11 iulie 2011 privind formularul-tip pentru siturile Natura 2000 (6).
(9)
Aceste informații cuprind harta sitului transmisă de statele membre în cauză, denumirea, localizarea și suprafața sitului, precum și datele obținute prin aplicarea criteriilor prevăzute în anexa III la Directiva 92/43/CEE.
(10)
Pe baza proiectului de listă elaborat de Comisie de comun acord cu fiecare dintre statele membre în cauză, care identifică, de asemenea, situri care găzduiesc tipuri de habitate naturale prioritare sau specii prioritare, ar trebui adoptată o listă actualizată de situri selectate ca situri de importanță comunitară pentru regiunea biogeografică macaroneziană.
(11)
Cunoștințele privind existența și repartizarea tipurilor de habitate naturale și a speciilor evoluează în permanență ca urmare a controlului desfășurat în conformitate cu articolul 11 din Directiva 92/43/CEE. Prin urmare, evaluarea și selectarea siturilor la nivelul Uniunii au fost efectuate pe baza celor mai bune informații disponibile la momentul respectiv.
(12)
Anumite state membre nu au propus suficiente situri pentru a îndeplini cerințele Directivei 92/43/CEE în ceea ce privește anumite tipuri de habitate și anumite specii. Prin urmare, pentru aceste tipuri de habitate și specii nu se poate concluziona că rețeaua Natura 2000 este completă. Luând în considerare timpul necesar pentru primirea informațiilor și pentru ajungerea la un acord cu statele membre, este necesară adoptarea unei liste actualizate a siturilor, care va trebui revizuită în conformitate cu articolul 4 din Directiva 92/43/CEE.
(13)
Având în vedere caracterul în continuare incomplet al cunoștințelor privind existența și repartizarea anumitor tipuri de habitate naturale enumerate în anexa I și a anumitor specii incluse în anexa II la Directiva 92/43/CEE, nu se poate stabili dacă rețeaua Natura 2000 este completă sau incompletă. Lista ar trebui revizuită, dacă este necesar, în conformitate cu articolul 4 din Directiva 92/43/CEE.
(14)
Din motive de claritate și transparență, Decizia de punere în aplicare 2013/25/UE ar trebui abrogată.
(15)
Măsurile prevăzute de prezenta decizie sunt conforme cu avizul Comitetului Habitate,
ADOPTĂ PREZENTA DECIZIE:
Articolul 1
Cea de a patra listă actualizată a siturilor de importanță comunitară pentru regiunea biogeografică macaroneziană, în conformitate cu articolul 4 alineatul (2) al treilea paragraf din Directiva 92/43/CEE, figurează în anexa la prezenta decizie.
Articolul 2
Decizia de punere în aplicare 2013/25/UE se abrogă.
Articolul 3
Prezenta decizie se adresează statelor membre.
Adoptată la Bruxelles, 7 noiembrie 2013.

Labels: 18
20